Младен Яґушт

**Младен Яґушт** (Суня, 10. децембар 1924 — Беоґрад, 29. юлий 2025) бул єден зоз найвизначнєйших дириґентох у Сeрбиї. Искусни хорски, оперски, симфонийни и ораториюмски дириґент медзинародного реномеа.

Народзел ше у Сунї нєдалєко од Сиска (Горватска), од 6. рокох почал учиц грац на виолини а попри основней школи учел грац и на клавиру. Єден период пре Другу шветову войну зоз родичами пребувал у Краґуєвцу алє ше познєйше з фамелию  врацели до родного места. Наставел далєй музичне школованє а 1943. року закончел и ґимназию у Сиску). Опредзелєл ше за професию фахового музичара и на Заґребацкей Музичней академиї уписал ше на оддїл дириґованє. Бул студент професора и дириґента Фридриха Цауна при хторому дипломовал 1949. року.  Свойо практичне оспособйованє за дириґентске поволанє започал ище 1945. року зоз хором „Иван Ґоран Ковачич” хторого и основал. Потим робел зоз Камерним хором Радио Заґреба, а тиж бул корепетитор и дириґент заґребацкей Опери. Руководзел зоз хором и оркестром Уметнїцкого ансамбла Дома ЮНА у Беоґрадзе у периодзе 1957-1966, а дириґент и директор Опери зоз Балетом Српского народного театра од 1 юлия 1966. по 31 децембера 1970. У тим периодзе (1968) додзелєна му Октоберска награда Нового Саду. После одхода зоз Нового Саду, бул дириґент и шеф Симфонийней оркестри и хора РТВ у Беоґрадзе.

Добитнїк є Октоберскей награди города Беоґрада, Вуковей награди, а награду Здруженя композитора Югославиї достал за виводзенє дїлох домашнїх авторох-композиторох и за знїмки тих виводзеньох (*Коштана*, *Охридска леґенда*, як и комплетни опус Стевана Ст. Мокраньца). Робел и бул активни и як порядни професор на Академиї уметносцох у Новим Садзе и Факултету музичней уметносци у Беоґрадзе, а за анґажованосц зоз оркестру новосадскей Академиї достал и Награду за животне дїло. 

Дириґент Младен Яґушт мал коло 1000 наступи, госцовал у велїх варошох у швеце: у Австриї, Белґиї, Анґлиї, Италиї, Канади, Куби, Мадярскей, Мароку, Нємецкей, Польскей, Русиї, Румуниї, Швайцарскей и України, тиж и у шицких векших центрох бувшей Югославиї.

Свою 80 рочнїцу живота и 60 роки уметнїцкей роботи означел зоз виводзеньом познатого *Реквиюма* Дюзепа Вердия у Центре Сава у Беоґрадзе 19 новембра 2004.

Остатнїраз дириґовал зоз Симфонийним оркестром и хором РТС-а  *Нємецки реквиєм* композитора Й. Брамса у концертней сали Коларац (Задужбина Илиї Коларца) у Беоґрадзе 24 децембра 2016. року у 92-им року живота.

Винїмкови дириґент-уметнїк, мал таланта ище за єдну уметносц а то малярство. Мальовал од дзецинства а поготов у заднєй децениї живота кед уж нє дириґовал и бул у пензиї, та по конєц живота покля ше могол виражовац зоз фарбами Так же за собу охабел и вельо намальовани слики. 

На репертоару хтори Яґушт дириґовал находза ше понад 140 композициї зоз шицких епохох, хторим вон удатно зоз своїм дириґованьом з рижнороднима професийнима ансамблами удиховал нови живот.  

Велї ше здогадую його познатих словох: „Вкупносц найкрасше розпоредзених нотох у композициї то ипак лєм єдноставни нотни знаки-мертве слово на паперу, док тоти ноти дахто нє одграє лєбо нє одшпива. А кед то зроби, на нєдосяжни и нєпохоплїви способ, заслужує шицки тутейши жемски припознаня. То нє лєм репродукция слики, алє зоз каждим виводзеньом, нове творче збуванє и дожице, нова дїя.” 

Младен Яґушт ше упокоєл  29 юлия 2025. року у Београдзе, у своїм 101 року, дзе є и поховани.

## Вонкашнї вязи

* Mladen Jаgušt  ŽIVOT I KARIJERA: Mladen Jagušt youtube.com
* Филхармонија свира за 90. рођендан Младена Јагушта („Блиц“, 7. новембар 2014)
* Љубав се данас мери ценом мобилног телефона – интервју („Политика”, 6. мај 2017)
*  Маестро са бројним талентима politika.rs
* Dirigent Mladen Jagušt youtube.com

## Референци


 
Катеґория:Горватска
Катеґория:Дириґенти
Катеґория:Дириґенти у Сербиї
Катеґория:Професоре
Катеґория:10. децембер
Катеґория:Народзени 1924
Катеґория:29. юлий
Катеґория:Умарли 2025